“เปรมชัย” ยกพยาน 10 ปากสู้คดี “ล่าเสือดำ” ศาลฯนัดสืบพยานปีหน้า
“เปรมชัย” อดีตซีอีโอ ITD ยกพยาน 10 ปากสู้คดี "ล่าเสือดำ" ศาลฯนัดสืบพยานปีหน้า
7 ส.ค. 2561

ผู้สื่อข่าวรายงานาว่า เมื่อวันที่ 6 ส.ค.2561 ศาลอาญา ถ.รัชดาภิเษก ได้นัดตรวจพยานหลักฐาน ในคดีที่อัยการเป็นโจทก์ยื่นฟ้อง นายเปรมชัย กรรณสูต อดีตประธานบริหาร บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ในความผิดฐานมีอาวุธปืนและเครื่องกระสุนไว้ในครอบครองโดยไม่ได้รับอนุญาต หลังเจ้าหน้าที่ตำรวจพบปืน 5 กระบอก จากทั้งหมด 43 กระบอก ซึ่งตรวจพบจากการบุกค้นบ้านนายเปรมชัยที่ ซ.ศูนย์วิจัย 3 ว่าเป็นปืนที่ไม่มีใบอนุญาตครอบครอง
โดยจากการพบศาลได้ข้อสรุปว่ายังจำเป็นต้องสืบพยานอีกทั้งหมด 25 ปาก เป็นพยานฝ่ายโจทก์ (อัยการ) 15 ปาก และพยานจากฝ่ายจำเลยอีก 10 ปาก โดยนัดสืบพยานฝ่ายโจทก์ ในวันที่ 9,10,11,12 และ 18 ก.ค. 2562 ส่วนพยานฝ่ายจำเลยจะนัดสืบพยานในวันที่ 19 และ 23 ก.ค. 2562
อนึ่ง คดีดังกล่าวสืบเนื่องจากกรณีที่ นายเปรมชัย ได้ถูกควบคุมตัวภายหลังจากเจ้าหน้าที่หน่วยพิทักษ์ป่ามหาราช ตรวจพบซากสัตว์ป่าสงวน พร้อมทั้งอาวุธปืนลูกซองแฝด ในแคมป์พักแรมของนายเปรมชัย ในเขตรักษาพันธุ์สัตว์ป่าทุ่งใหญ่นเรศวร เมื่อวันที่ 4 กุมภาพันธ์ 2561 ซึ่งภายหลังจากเจ้าหน้าที่ทำการตรวจสอบ ได้เรียกให้นายเปรมชัย เข้ามารับทราบข้อกล่าวหาในความผิดฐานครอบครองอาวุธปืนโดยไม่ได้รับอนุญาต, ร่วมกันมีซากสัตว์ป่าคุ้มครองไว้ในครอบครองโดยไม่ได้รับอนุญาต และข้อหาติดสินบนเจ้าพนักงาน